
Zadeva:  	Javna obravnava osnutka Strategije kibernetske varnosti Republike Slovenije 2027–2035

Urad Vlade Republike Slovenije za informacijsko varnost (v nadaljnjem besedilu: URSIV) je pripravil osnutek nove Strategije kibernetske varnosti Republike Slovenije 2027–2035 (v nadaljnjem besedilu: osnutek strategije). 

Pojasnjujemo, da je osnutek strategije nastal v razmerah nenehnih sprememb v kibernetskem prostoru, ki jih zaznamujejo hitro spreminjajoče se grožnje, pospešena digitalizacija, razvoj umetne inteligence in kvantnega računalništva ter vse večja odvisnost družbe od digitalnih storitev. Zato določa dolgoročne usmeritve za krepitev nacionalne kibernetske odpornosti ter zagotavljanje varnega in zaupanja vrednega digitalnega okolja. Temelji na spoznanju, da kibernetska varnost ni več zgolj tehnično vprašanje posameznih informacijskih sistemov, temveč eden ključnih pogojev za delovanje sodobne družbe, gospodarstva in države.
Prva strategija kibernetske varnosti Republike Slovenije je bila sprejeta leta 2016. V obdobju njenega izvajanja je Republika Slovenija vzpostavila pomembne institucionalne, pravne in operativne zmogljivosti na področju kibernetske varnosti. Hkrati so se v zadnjem desetletju bistveno spremenile varnostne razmere, pospešil se je tehnološki razvoj ter prenovil pravni okvir Evropske unije in Slovenije, zlasti s sprejetjem direktive NIS 2[footnoteRef:1] in njenim prenosom v slovenski pravni red z Zakonom o informacijski varnosti (Uradni list RS, št. 40/25). Osnutek strategije zato nadgrajuje obstoječe usmeritve ter določa razvojne prioritete države na področju kibernetske varnosti do leta 2035. [1:  Direktiva 2022/2555/EU Evropskega parlamenta in Sveta z dne 14. decembra 2022 o ukrepih za visoko skupno raven kibernetske varnosti v Uniji, spremembi Uredbe (EU) št. 910/2014 in Direktive (EU) 2018/1972 ter razveljavitvi Direktive (EU) 2016/1148 (direktiva NIS 2) (UL L št. 333 z dne 27. 12. 2022, str. 80), zadnjič popravljen s Popravkom (UL L št. 90348 z dne 12. 6. 2024, str. 139).] 

Uresničevanje osnutka strategije temelji na dveh prednostnih nalogah, ki sta povezani z vsemi njenimi strateškimi cilji: krepitvi splošne družbene ozaveščenosti o kibernetski varnosti ter krepitvi pripravljenosti za odzivanje na incidente, vključno s sodelovanjem med javnim in zasebnim sektorjem. Osnutek strategije opredeljuje štiri strateške cilje: krepitev nacionalnega sistema kibernetske varnosti, krepitev odpornosti družbe v kibernetskem prostoru, krepitev boja proti kibernetskemu kriminalu ter krepitev tehnološke odpornosti in obvladovanje prihodnjih tehnologij. Za njihovo uresničevanje določa strateške usmeritve.
Osnutek strategije med izzivi, povezanimi z novimi in nastajajočimi tehnologijami, obravnava tudi razvoj umetne inteligence in prehod na postkvantno kriptografijo. Umetna inteligenca prinaša pomembne priložnosti za krepitev kibernetske varnosti, hkrati pa lahko olajša in pospeši izvajanje zlonamernih kibernetskih aktivnosti ter poveča prepričljivost spletnih prevar. Razvoj kvantnega računalništva zahteva pravočasno prilagoditev kriptografskih rešitev in pripravo na postopni prehod na postkvantno kriptografijo.
Evropski časovni načrt določa tri ključne mejnike: pripravo nacionalnih načrtov prehoda do konca leta 2026, prehod primerov uporabe z visokim tveganjem najpozneje do konca leta 2030 ter prehod preostalih sistemov v čim večji meri do konca leta 2035. Ti mejniki so usmeritve za načrtovanje prehoda; časovnica posameznih sistemov se določi glede na tveganja in ne pomeni enotnega zakonskega roka za vse organizacije. Osnutek strategije zato opredeljuje usmeritve za pravočasno pripravo Republike Slovenije na ta tehnološki prehod.
Strategija bo krovni razvojni dokument. Njeno izvajanje bo podrobneje opredeljeno v akcijskem načrtu, pripravljenem po sprejetju strategije. Akcijski načrt bo vseboval konkretne ukrepe, njihove nosilce, sodelujoče deležnike, roke izvedbe, potrebne vire ter merljive kazalnike za spremljanje napredka pri doseganju strateških ciljev. Prvi akcijski načrt bo Vladi Republike Slovenije predložen v sprejem najpozneje v šestih mesecih po sprejetju strategije in bo zajemal prvo triletno izvedbeno obdobje. Strategija bo določala okvir kazalnikov za spremljanje učinkov, akcijski načrt pa kazalnike izvedbe posameznih ukrepov.
Namen javne obravnave osnutka strategije je pridobiti mnenja, predloge in pripombe strokovnjakov in akademske skupnosti, gospodarstva, civilne družbe ter drugih zainteresiranih javnosti. Vse prejete pripombe bodo skrbno proučene in smiselno upoštevane, kjer bodo prispevale k izboljšanju končnega besedila strategije in načrtovanju njenega izvajanja. Po zaključku javne obravnave bo objavljen pregled prejetih pripomb z obrazložitvami njihovega upoštevanja oziroma neupoštevanja.
Strokovno, zainteresirano in drugo javnost vabimo, da poda svoje morebitne komentarje, pripombe oziroma predloge na osnutek strategije v roku 30 dni od njegove objave na spletnih straneh E-demokracija na povezavi za oddajo komentarjev oziroma jih pošlje na e-naslov URSIV (gp.uiv@gov.si). Prosimo, da v svojih odzivih na osnutek strateije navedete tudi poglavje osnutka strategije, ki ga komentirate ali nanj dajete pripombe ter vaš morebitni predlog besedila. 


S spoštovanjem, 

								dr. Niko Gamulin
								v.d. direktorja urada

